Matias Mäntykivi

Matias Miikka Mäntykivi (s. 21. kesäkuuta 2001 Lappeenranta) on suomalainen jääkiekkoilija, joka pelaa SM-liigajoukkue Tampereen Ilveksessä. Hän on pelipaikaltaan keskushyökkääjä, mutta Mäntykivi osaa pelata myös laidassa. Hän on maininnut esikuvakseen Pavel Datsjukin.
Ura.
Seuraura.
Mäntykivi aloitti luistelukoulun omien sanojensa mukaan 4–5-vuotiaana. Hän on Saimaan Pallon kasvatti. Mäntykivi toimi kaudella 2016–2017 seuran C-nuorten varakapteenina. Hän oli C-nuorten SM-sarjan runkosarjassa yhdeksällä osumallaan joukkueen paras maalintekijä Akke Ristolan kanssa. Samalla kaudella Mäntykivi oli B-nuorten Mestiksen runkosarjassa tehoilla 11+12=23 SaiPan paras pistemies ja hän jakoi joukkueen sisäisen maalipörssin voiton Taavi Heikkisen kanssa. Kaudella 2017–2018 Mäntykivi oli joukkueen paras pistemies ja maalintekijä tehoilla 13+11=24.
Toukokuussa 2018 Mäntykivi teki SaiPan kanssa 2+1-vuotisen SM-liigasopimuksen. Hän aloitti kauden 2018–2019 seuran A-nuorissa, joiden kapteenistoon Mäntykivi nousi vain 17-vuotiaana. Hän oli joukkueen kolmanneksi paras pistemies tehoilla 12+24=36. Mäntykivi teki SM-liigadebyyttinsä 12. joulukuuta 2018 vieraissa Helsingin IFK:ta vastaan. Hänelle avautui paikka SaiPan kokoonpanosta Ahti Oksasen oltua sivussa. Mäntykivi merkittiin joukkueen nelosketjun vasempaan laitaan Ville Kohon ja Oskari Lehtisen viereen. Hän sai ottelussa jääaikaa lopulta 4.32 minuuttia. Liigauransa avausmaalin Mäntykivi teki seuraavassa ottelussaan 14. joulukuuta 2018 ylivoimalla Pelicansia vastaan. Hän pelasi SaiPassa kuusi SM-liigaottelua. Tammikuussa 2019 seura lainasi Mäntykiven Mestis-joukkue Imatran Ketterään. Helmikuussa 2019 hänen vahvistettiin pelaavan siellä kauden loppuun. Kaikkiaan Mäntykivi teki Ketterässä 11 runkosarjaottelussa neljä syöttöpistettä ja 13 pudotuspeliottelussa tehot 1+5=6. Hän voitti kauden päätteeksi Mestiksen mestaruuden. 
Boston Bruins varasi Mäntykiven kuudennella kierroksella 185. pelaajana . Kausi 2019–2020 oli hänelle varsinainen tulokaskausi SM-liigassa ja Mäntykivi teki SaiPassa 42 runkosarjaottelussa tehot 3+3=6. Mäntykivi pelasi kauden aikana myös kahdeksan ottelua lainalla Ketterän Mestis-joukkueessa. Maaliskuussa 2020 SaiPa käytti hänen sopimuksessaan olleen option ja teki vuoden mittaisen jatkosopimuksen Mäntykiven kanssa. Kaudella 2020–2021 Mäntykivi teki SM-liigan runkosarjassa 43 ottelussa tehot 1+8=9. Hän ei kuitenkaan onnistunut ottamaan pysyvää roolia tulosketjuista.
Mäntykivi siirtyi kaudeksi 2021–2022 kaksivuotisella sopimuksella Tampereen Ilvekseen. Hän nosti tasoaan reilusti ja teki 51 runkosarjaottelussa tehot 12+19=31 ja 14 pudotuspeliottelussa tehot 3+1=4. Mäntykivi jakoi runkosarjassa Ilveksen sisäisen maalipörssin kolmannen sijan Antti Saarelan kanssa. Hän voitti kauden päätteeksi SM-pronssia. Mäntykivi aloitti kauden pelinumerolla 12, mutta maaliskuussa hän kuitenkin vaihtoi numerokseen 67, kun Marko Anttila palasi seuraan. Samassa kuussa Mäntykiven sopimusta Ilveksen kanssa pidennettiin vuodella kevääseen 2024 saakka. 
Marko Anttilan siirryttyä Oulun Kärppiin kaudeksi 2022–2023, Mäntykivi vaihtoi Ilveksessä pelinumerokseen takaisin numeron 12. Hän teki runkosarjassa tehot 12+21=33. Pudotuspeleissä Mäntykivi oli joukkueen paras pistemies ja syöttäjä tehoilla 3+9=12. Mäntykivi voitti myös joukkueen sisäisen tehotilaston lukemalla +6. Hän oli myös Les Lancasterin ohella Ilveksen ainoa kauden kaikki 60 runkosarjaottelua pelannut pelaaja sekä yksin ainoa, joka pelasi lisäksi myös joukkueen kaikki 12 pudotuspeliottelua. Viidennessä puolivälieräottelussa 26. maaliskuuta 2023 Porin Ässiä vastaan Mäntykivi teki Ilveksen 3–2-voittoon päättyneen ottelun voittomaalin ylivoimalla. Hänen osumansa ratkaisi joukkueelle välieräpaikan otteluvoitoin 4–1. Mäntykivi sai ottelussa myös kakkossyöttöpisteen Tommi Tikan tekemään avausmaaliin. Ville Hirvonen valitsi hänet ottelun Alumnien tähtien kakkostähdeksi. Mäntykivi voitti kauden päätteeksi SM-pronssia. Kaudella 2023–2024 hän teki lopullisen läpimurtonsa ja teki 60 runkosarjaottelussa 19+29=48, joilla Mäntykivi oli Ilveksen kolmanneksi paras pistemies. Hän voitti myös joukkueen sisäisen tehotilaston lukemalla +25. Mäntykivi oli myös Oula Palven ohella Ilveksen ainoa kauden kaikki 60 runkosarjaottelua pelannut pelaaja. Pudotuspeleissä hän jäi viidessä pelaamassaan ottelussa kuitenkin ilman tehopisteitä. Maaliskuussa 2024 Ilves tiedotti tehneensä Mäntykiven kanssa 1+1-vuotisen jatkosopimuksen. 
Kaudella 2024–2025 Mäntykivi teki SM-liigan yhden kauden piste-ennätyksensä tehoilla 18+36=54, joilla hän voitti Ilveksen sisäisen maalipörssin sekä jakoi sisäisen pistepörssin voiton Jens Lööken kanssa. He jakoivat koko SM-liigan pistepörssin kahdeksannen sijan Ässien Jan-Mikael Järvisen kanssa. Mäntykivi voitti myös joukkueen sisäisen tehotilaston lukemalla +26. Hän voitti kauden päätteeksi SM-pronssia. Joulukuussa 2024 Ilves tiedotti tehneensä Mäntykiven kanssa 1+1-vuotisen jatkosopimuksen, johon sisältyy optio ulkomailla pelaamisesta kaudella 2026–2027.
Maajoukkueura.
Mäntykivi pelasi alle 20-vuotiaiden MM-kilpailuissa vuonna 2021, jolloin hän voitti pronssia. Mäntykivi osallistui myös Suomen alle 18-vuotiaiden MM-leiriryhmään vuoden 2019 turnaukseen, mutta hän putosi kuitenkin lopullisesta kisajoukkueesta. Yhteensä Mäntykivi on pelannut 18 nuorten ja 16 poikien maaottelua.
Suomen A-maajoukkueessa Mäntykivi on pelannut kolme ottelua tehopistein 1+1=2. Hän teki A-maajoukkuedebyyttinsä Beijer Hockey Gamesin 6. helmikuuta 2025 Langnaussa pelatussa avausottelussa Sveitsiä vastaan. Mäntykivi merkittiin Suomen nelosketjun vasempaan laitaan Hannes Björnisen ja Robert Leinon viereen. Ensimmäisen A-maajoukkuemaalinsa hän teki kolmannessa ottelussaan, turnauksen päätösottelussa 9. helmikuuta 2025 Tukholman Avicii Arenassa Ruotsia vastaan. 
Muuta.
Mäntykiven isoveli Aleksi on pelannut jääkiekkoa puolustajana.